Predkladacia správa

Minister dopravy a výstavby Slovenskej republiky predkladá materiál „Poštová politika do roku 2021“ (ďalej len „materiál“) z vlastnej iniciatívy vláde Slovenskej republiky na schválenie. Vypracovať materiál a predložiť ho vláde Slovenskej republiky na schválenie vyplýva Ministerstvu dopravy a výstavby Slovenskej republiky z ustanovenia § 13 ods. 1 písm. a) zákona č. 324/2011 Z. z. o poštových službách a o zmene a doplnení niektorých zákonov   
v znení neskorších predpisov.

Cieľom materiálu je stanoviť legislatívne a regulačné zámery na vytváranie podmienok poskytovania poštových služieb s dôrazom na zabezpečenie univerzálnej služby a jej financovania, ako aj na zabezpečenie úloh vyplývajúcich zo Stratégie pre jednotný digitálny trh v súvislosti s cezhraničným doručovaním balíkov generovaných elektronickým obchodom.

V materiáli je načrtnuté ďalšie smerovanie poštových služieb s osobitným dôrazom na trvalo udržateľnú univerzálnu poštovú službu pri zohľadnení nových trendov na trhu   
a meniacich sa potrieb používateľov poštových služieb s cieľom vytvárať podmienky na ďalšie rozvíjanie hospodárskej súťaže a na poskytovanie kvalitných poštových služieb.

Prijatím navrhovaného materiálu sa nepredpokladá vplyv na verejné financie, sociálny vplyv, vplyv na služby verejnej správy pre občana, ani negatívne vplyvy na podnikateľské prostredie, stav životného prostredia ani na informatizáciu spoločnosti.